Astronoomid teavad nüüd, et universum pole eksisteerinud lõpmata kaua. See sai alguse Suures Paugus ligi 14 miljardit aastat tagasi. Väga varajases universumis toimus inflatsioon, plahvatuslik paisumine, mis  tegi universumi korrapäraseks. Tänu inflatsioonile näeb kogu meile nähtav universum ühtmoodi välja. Inflatsiooni tõttu ei saa me ka ilmselt kunagi teada, milline oli universum enne seda, kuna ruumi paisudes jääb seda täitev aine ja kiirgus väga hõredaks. Inflatsiooni lõpus lagunes seda tekitanud väli - inflaton - Standardmudeli osakesteks, täites mahajahtunud ja tühjaksjäänud universumi uuesti ainega. Samas inflatsioonis said alguse üliväikesed tihedusehäiridused, tombud, millest miljardite aastate jooksul  tekkisid galaktikad, tähed, planeedid ja elu. Lõpmatu inflatsiooni mudelis lõpeb inflatsioon ainult meie universumi sarnastes "mullides", kuid ei jõua kunagi lõpule terves tohutusuures Universumis.